Príloha č. 2 Výzvy

**NÁVRH - ZMLUVA O DIELO**

**č. ..................**

uzatvorená podľa § 261 ods. 2 a § 536 a nasl. zákona č. 513/1991 Zb. Obchodného zákonníka

v znení neskorších predpisov

(ďalej ako „**Zmluva**“)

**Článok I**

**Zmluvné strany**

* 1. Objednávateľ:

Názov: **Obec Hviezdoslavov**

Sídlo: 930 41 Hviezdoslavov 8

Štát: Slovenská republika

Zastúpený: Marek Lackovič, starosta obce

IČO: 00305456

DIČ: 2021279436

Bankové spojenie: Všeobecná úverová banka, a.s.

IBAN: SK61 0200 0000 0000 1932 2122

BIC – kód banky:

Zástupca objednávateľa vo veciach:

a/ technických: Ing. arch. Rudolf Kraščenič

b/ zmluvných: Marek Lackovič

(ďalej aj „**Objednávate**“ vo všetkých tvaroch ).

* 1. Zhotoviteľ:

Názov: ..........................

Sídlo: ..........................

Zastúpený: ..........................

IČO: ..........................

DIČ: ..........................

IČ DPH: ..........................

Zapísaný v: ..........................

IBAN: ..........................

Telefónne číslo: ..........................

E-mail: ..........................

Zástupca zhotoviteľa vo veciach:

a) technických: ..........................

b) zmluvných: ..........................

(ďalej aj „**Zhotoviteľ**“ vo všetkých tvaroch ).

(ďalej spolu ako „**zmluvné strany**“ vo všetkých tvaroch ).

Zmluvné strany uzatvárajú túto Zmluvu na základe výsledkov vyhodnotenia ponúk zo dňa ..............

postupom zadávania zákazky s nízkou hodnotou na uskutočnenie stavebných prác: „spevnenie obslužnej komunikácie - kolmá ulica“ podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok II**

**Úvodné ustanovenia**

2.1. Obchodné a zmluvné podmienky sa riadia slovenským právom a jednotlivé plnenia   
zákonom č. 513/1991 Zb. Obchodným zákonníkom v platnom znení a súvisiacimi právnymi predpismi.

2.2. Táto Zmluva upravuje vzájomné práva a povinnosti zmluvných strán pri realizácii diela podľa čl. III. tejto zmluvy.

**Článok III.**

**Predmet plnenia**

* 1. Zhotoviteľ sa zaväzuje vykonať pre Objednávateľa vo vlastnom mene a na vlastnú   
     zodpovednosť dielo, predmet ktorého je určený v nasledujúcich ustanoveniach tohto článku.
  2. Zhotoviteľ sa zaväzuje, že za podmienok dohodnutých v tejto Zmluve   
     pre Objednávateľa počas platnosti tejto Zmluvy vykoná spevnenie Kolmej ulice, s úpravami vjazdov do jednotlivých komunikácií, a to: Poľná ul., Hrušková ul., Marhuľová ul., a Jabloňová ul. podľa Prílohy č. 2 tejto Zmluvy.
  3. Objednávateľ sa zaväzuje dokončené a v súlade s touto Zmluvou riadne zhotovené dielo   
     od Zhotoviteľa prevziať a zaplatiť mu za jeho vykonanie cenu dohodnutú v čl. VI. tejto Zmluvy, podľa platobných podmienok dojednaných v čl. VII. tejto Zmluvy.
  4. Predmet diela pozostáva zo spevnenia Kolmej ulice v dĺžke 2650 cm a šírke 325 cm a úprav vjazdov ulíc: Poľná ul., Hrušková ul., Marhuľová ul., Jabloňová ul., napájajúcich sa na Kolmú ulicu.
  5. Počas prebiehajúceho výkonu diela je Zhotoviteľ povinný zabezpečiť prístup do jednotlivých nadväzujúcich obslužných komunikácií uvedených v bode 3.4. tohto článku a ulíc Stužkovej a Novej.
  6. Zhotoviteľ si vyhradzuje právo úpravy množstva merných jednotiek položiek jednotlivých činností uvedených v Prílohe č. 1 tejto Zmluvy za podmienky dodržania jednotkových cien, maximálne však do výšky ceny za dielo uvedenej v čl. VI. ods. 6.2 zmluvy.
  7. Zhotoviteľ sa zaväzuje vykonať dielo riadne a včas. Za kvalitu a včasnosť vykonania diela zodpovedá Zhotoviteľ v rozsahu tejto Zmluvy a v zmysle príslušných ustanovení Obchodného zákonníka.
  8. Zmluvné strany sa vzájomne zaväzujú poskytovať si všetku potrebnú súčinnosť na plnenie záväzkov z tejto Zmluvy.

**Článok IV.**

**Podmienky vykonania diela**

* 1. Zhotoviteľ zhotoví pre Objednávateľa na svoje náklady a na vlastné nebezpečenstvo,   
     za podmienok dohodnutých v tejto Zmluve dielo v rozsahu podľa článku III. tejto Zmluvy.
  2. Zhotoviteľ je povinný viesť Denník prác počas platnosti Zmluvy. Zmluvné strany sa dohodli, že Denník prác (ďalej aj „denník“) musí byť Objednávateľovi kedykoľvek k dispozícii a musí byť uložený na stavbe tak, aby nedochádzalo k poškodeniu zápisov v denníku napr. poveternostnými vplyvmi a pod.. Do denníka sa budú zapisovať všetky skutočnosti rozhodné pre plnenie tejto Zmluvy. Objednávateľ je povinný sledovať obsah denníka   
     a k zápisom pripájať svoje stanoviská. Zmluvné strany sa dohodli, že zápisy v denníku musia byť určité a zrozumiteľné, a za tým účelom sa zápisy v denníku nesmú prepisovať alebo škrtať a zároveň sa nesmú z denníka vytrhávať číslované stránky, ktoré sú určené   
     na to, aby v denníku zostali. V prípade, ak je nevyhnutné zápis v denníku prepísať alebo doplniť, takýto zápis musí byť podpísaný, datovaný a musí byť uvedený účel prepísania alebo doplnenia zápisu zástupcom Objednávateľa pre veci technické a zástupcom Zhotoviteľa. Za Objednávateľa sú oprávnení do denníku zapisovať a do neho nazerať zástupcovia uvedení v bode 1.1. článok I. Zmluvy.
  3. Zhotoviteľ sa zaväzuje vyzvať Objednávateľa na kontrolu všetkých prác, ktoré majú byť zakryté alebo sa stanú neprístupnými minimálne 2 pracovné dni vopred. Ak sa Objednávateľ nedostaví a nevykoná kontrolu týchto prác bude Zhotoviteľ pokračovať v prácach.   
     Ak Objednávateľ bude dodatočne požadovať odkrytie týchto prác, je Zhotoviteľ povinný toto odkrytie vykonať na náklady Objednávateľa, ak sa pri dodatočnej kontrole zistí, že tieto práce neboli riadne vykonané, Zhotoviteľ je povinný uhradiť toto ich odkrytie na svoje náklady.
  4. Zhotoviteľ zabezpečí pri plnení predmetu Zmluvy vlastný dozor nad bezpečnosťou práce   
     a prevezme zodpovednosť za bezpečnosť práce podľa zákona č. 124/2006 Z. z.   
     o bezpečnosti a ochrane zdravia pri práci. Zhotoviteľ zodpovedá za bezpečnosť a ochranu zdravia pri práci vlastných zamestnancov v súlade so zákonom č. 124/2006 Z. z. o bezpečnosti   
     a ochrane zdravia pri práci. Zhotoviteľ sa tiež zaväzuje pri realizácii diela dodržiavať ustanovenia vyhlášky č. 147/2013 Z. z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich   
     a podrobnosti o odbornej spôsobilosti na výkon niektorých pracovných činností a takisto   
     sa zaväzuje dodržiavať ustanovenia Nariadenia vlády Slovenskej republiky č. 396/2006 Z. z. o minimálnych bezpečnostných a zdravotných požiadavkách na stavenisko.
  5. Zhotoviteľ zodpovedá za čistotu a poriadok na stavenisku. Zhotoviteľ je povinný organizovať práce a zo staveniska vypratať materiály a mechanizmy tak, aby nespôsobil zbytočné obmedzenie cestnej premávky a zabezpečil prístup na nadväzujúce obslužné komunikácie uvedené v bode 3.5. Článok III. Predmet plnenia. Počas realizácie diela Zhotoviteľ obmedzí prejazdnosť komunikácie iba v nevyhnutnej miere, pri zachovaní bezpečnosti a plynulosti cestnej premávky.
  6. Zhotoviteľ je povinný zabezpečiť zneškodnenie alebo zhodnotenie vzniknutých odpadov v dôsledku jeho činnosti.
  7. Zhotoviteľ je povinný odviezť vybúrané hmoty z miesta výkonu prác najneskôr   
     v nasledujúci deň po ich vybúraní. Zhromažďovanie vybúraných materiálov na krajniciach ciest, na chodníkoch a verejných priestranstvách je neprípustné. Celkové množstvo odvezených výkopových materiálov bude vypočítané z porovnania výškových zameraní komunikácie pred začatím prác a zamerania zhutneného podložia pred položením násypu z kameniva. Geodetické práce tvoria súčasť ponukovej ceny. Pri zameriavaní je nevyhnutná prítomnosť technického zástupcu objednávateľa.
  8. Doklad (vážný lístok) o uložení odpadov na riadenej povolenej skládke resp. v zhodnocovacom zariadení je Zhotoviteľ povinný predložiť Objednávateľovi pri vystavení faktúry.
  9. Zhotoviteľ sa zaväzuje stavebne udržiavať komunikácie, chodníky a spevnené plochy v takom stavebno-technickom stave, ktorý zabezpečí bezpečnú a plynulú premávku na nich.
  10. Zmluvné strany sa v záujme efektívneho plnenia povinností zmluvných strán zo Zmluvy vyplývajúcich, dohodli na pracovných stretnutiach podľa potreby v sídle Objednávateľa. Predmetom stretnutí bude zhodnotenie výkonu prác Zhotoviteľom.
  11. Zhotoviteľ zabezpečí na vlastné náklady dočasné dopravné značenie a jeho údržbu. Zhotoviteľ je pri výkone prác povinný používať prenosné dopravné značenie v zmysle zákona o premávke na pozemných komunikáciách č. 8/2009 Z. z. v znení neskorších predpisov a vyhlášky č. 9/2009 Z. z..
  12. Zhotoviteľ nebude požadovať od Objednávateľa možnosť napojenia na odber elektrickej energie a úžitkovej vody. Zhotoviteľ je povinný zabezpečiť si odber potrebných médií   
      na vlastné náklady.
  13. **Zhotoviteľ nebude požadovať od Objednávateľa vytýčenie nadzemných a podzemných inžinierskych sietí. Zhotoviteľ zabezpečí na vlastné náklady vytýčenie dotknutých inžinierskych sietí ich prevádzkovateľmi.**
  14. Zhotoviteľ je povinný predmet Zmluvy zrealizovať a odovzdať v zmysle platných STN   
      a za dodržania podmienok stanovísk a vyjadrení dotknutých orgánov a organizácií.
  15. Zhotoviteľ je zodpovedný za presnosť, správnosť, pravdivosť a úplnosť všetkých informácií poskytovaných Objednávateľovi.
  16. Zhotoviteľ je povinný bezodkladne písomne informovať Objednávateľa o začatí a ukončení akéhokoľvek súdneho, exekučného, konkurzného alebo správneho konania voči Zhotoviteľovi, o vstupe Zhotoviteľa do likvidácie a jej ukončení, o vzniku a zániku okolností vylučujúcich zodpovednosť, o všetkých zisteniach oprávnených osôb, prípadne iných kontrolných orgánov, ako aj o iných skutočnostiach, ktoré majú alebo môžu mať vplyv   
      na realizáciu aktivít Zmluvy a/alebo na povahu a účel Zmluvy.
  17. Objednávateľ sa zaväzuje, že v čase plnenia predmetu zmluvy poskytne Zhotoviteľovi   
      v nevyhnutnom rozsahu potrebné spolupôsobenie, spočívajúce najmä v odovzdaní doplňujúcich vyjadrení a stanovísk Objednávateľa, ktorých potreba vznikne v priebehu plnenia tejto Zmluvy. Toto spolupôsobenie poskytne najneskôr do 24 hodín od jeho vyžiadania Zhotoviteľom.
  18. Zhotoviteľ sa zaväzuje strpieť výkon kontroly Objednávateľa súvisiacej s vykonaním diela kedykoľvek počas platnosti a účinnosti Zmluvy, a to oprávnenými osobami Objednávateľa   
      a poskytnúť im všetku potrebnú súčinnosť.
  19. Zhotoviteľ sa zaväzuje pri zásype jám a výkopov, resp. zhotovenia podkladov prednostne používať materiál zo  vzniknutej  činnosti Zhotoviteľa počas plnenia tejto Zmluvy. V prípade použitia takého druhu materiálu si Zhotoviteľ nebude účtovať cenu za jeho zhodnotenie.

**Článok V.**

**Termín plnenia**

* 1. Zhotoviteľ sa zaväzuje:

5.1.1.nastúpiť na zhotovenie diela do sedem (7) dní odo dňa účinnosti Zmluvy.

5.1.2.zrealizovať dielo do 45 dní odo dňa jej účinnosti.

* 1. Ak Zhotoviteľ pripraví dielo na odovzdanie pred určeným termínom, zaväzuje   
     sa Objednávateľ toto dielo prevziať aj v skoršom ponúknutom termíne.
  2. Dodržanie času plnenia zo strany Zhotoviteľa je závislé od riadneho a včasného spolupôsobenia Objednávateľa dohodnutého v tejto Zmluve. Zhotoviteľ sa zaväzuje písomne vyzvať Objednávateľa k prevzatiu riadne ukončeného diela (prípustná je aj forma elektronickej komunikácie na adresy zástupcov Objednávateľa [starosta@hviezdoslavov.sk](mailto:starosta@hviezdoslavov.sk). Po dobu omeškania Objednávateľa s poskytnutím spolupôsobenia, nie je Zhotoviteľ v omeškaní so splnením záväzku.
  3. V prípade nepriaznivých klimatických podmienok (dážď, mráz), ktoré by znemožnili uskutočnenie prác z dôvodu nemožnosti postupu určeným technologickým postupom,   
     sa termín dokončenia realizácie časti diela predĺži o dni, počas ktorých nebolo možné práce vykonávať. O tejto skutočnosti Zhotoviteľ bezodkladne písomne oboznámi Objednávateľa (vyžaduje sa formou elektronickej komunikácie na adresu zástupcu Objednávateľa [starosta@hviezdoslavov.sk](mailto:starosta@hviezdoslavov.sk)). V opačnom prípade sa termín o tieto dni nepredĺži. Túto skutočnosť je Zhotoviteľ povinný zaznamenať do Denníka prác podľa článku IV. ods. 4.2 Zmluvy.

**Článok VI.**

**Cena za dielo**

* 1. Cena za dielo v rozsahu čl. III. je stanovená dohodou zmluvných strán v zmysle zákona   
     č. 18/1996 Z. z. o cenách v znení neskorších predpisov podľa položkového rozpočtu, ktorý je neoddeliteľnou súčasťou tejto Zmluvy a tvorí Prílohu č. 1.

Cena podľa ods. 6.2 je cena maximálna.

Zmena dojednanej ceny za dielo je prípustná len na základe písomného dodatku k tejto Zmluve podpísaného štatutárnymi zástupcami zmluvných strán.

6.2. Celková cena za dielo podľa čl. III. a ďalších článkov tejto zmluvy predstavuje:

Cena bez DPH: .......................... EUR

DPH 20%: .......................... EUR

Cena vrátane DPH: .......................... EUR

slovom: ............................................................................................. EUR s DPH

6.3. V cene sú zahrnuté i náklady na zariadenie staveniska, na dopravu a skladovanie strojov,   
 zariadení alebo konštrukcií, montážneho materiálu, všetkých stavebných hmôt a dielcov, materiálov a výrobkov a ich presun zo skladu na stavenisko, všetky priame náklady súvisiace s predmetom diela, odvoz a poplatok za skládku vybúraných hmôt alebo za recykláciu vybúraných hmôt, náklady na zabezpečenie súladu s požiadavkami ochrany životného prostredia a likvidácie odpadov, taktiež všetky realizované práce, náklady spojené so spotrebou elektrickej energie a úžitkovej vody pri realizácii diela. V cene sú zahrnuté aj náklady na osadenie a následné odstránenie dočasného dopravného značenia, ktoré bezprostredne súvisí s realizáciou zabezpečovania predmetu Zmluvy.

6.4. Jednotkové ceny uvedené v položkovom rozpočte – Príloha č. 1 Zmluvy sú považované za konečné a platné počas celej doby realizácie diela. Jednotkové ceny sú pevné a predpokladá sa, že pokrývajú všetky náklady a výdavky za uvedenú položku, i keď to nie je v opise položky podrobne vyšpecifikované.

**Článok VII.**

**Platobné podmienky**

* 1. Objednávateľ uhradí Zhotoviteľovi cenu diela po odovzdaní a prevzatí diela a po písomnom odsúhlasení vykonaných prác zástupcom Objednávateľa vo veciach technických (Protokol o odovzdaní a prevzatí diela) a na základe doručenej faktúry. Fakturácia bude zostavená na základe skutočných výkonov za príslušné obdobie.
  2. Objednávateľ neposkytne zhotoviteľovi preddavok.
  3. Splatnosť faktúry je 30 dní od jej doručenia na adresu uvedenú v článku I. ods. 1.1 zmluvy ako adresa pre zasielanie korešpondencie.

7.3.1. Prílohy k faktúre:

1. protokol o odovzdaní a prevzatí diela,
2. doklad o vykonaní dynamických geologických skúšok miery zhutnenia min. na 5 miestach zhutneného podložia a min. na 5 miestach zhutneného podkladového kameniva. Miesta skúšok určí technický zástupca objednávateľa
3. geodetické polohové a výškové zameranie pred začatím prác a po zhutnení podložia
4. doklad o množstve zneškodnených alebo zhodnotených vzniknutých odpadov z tejto činnosti,
5. ostatné doklady uvedené v bode 8.2 tejto Zmluvy.
   1. Každá faktúra musí obsahovať všetky náležitosti podľa zákona 431/2002 Z. z. o účtovníctve v znení neskorších predpisov a zákona č. 222/2004 Z. z. o dani z pridanej hodnoty v znení neskorších predpisov.
   2. Objednávateľ je oprávnený vrátiť Zhotoviteľovi na prepracovanie faktúru, ak nebude obsahovať príslušné náležitosti a prílohy uvedené v Zmluve alebo stanovené príslušnými všeobecne záväznými právnymi predpismi, pričom od doručenia prepracovanej faktúry začína plynúť nová lehota splatnosti. V tomto prípade objednávateľ nie je v omeškaní s platbou faktúry.
   3. Ak faktúra nebude spĺňať náležitosti podľa tejto Zmluvy, je Objednávateľ oprávnený faktúru vrátiť Zhotoviteľovi k oprave, pričom od doručenia opravenej faktúry začína plynúť nová lehota splatnosti. V tomto prípade Objednávateľ nie je v omeškaní s platbou faktúry.
   4. Faktúra sa považuje za zaplatenú dňom odpísania fakturovanej sumy z účtu Objednávateľa. Platby budú zasielané na účet Zhotoviteľa uvedený na faktúre, pod variabilným symbolom (VS) a konštantným symbolom (KS) uvedenými na faktúre.

**Článok VIII.**

**Odovzdanie a prevzatie diela**

* 1. O odovzdaní a prevzatí diela spíšu zmluvné strany preberací protokol, ktorý bude obsahovať zhodnotenie prác, súpis prípadných zistených vád, dohodnuté lehoty na ich odstránenie a prehlásenie Objednávateľa, že dielo preberá, ako i ďalšie skutočnosti, ktoré sa pri tomto konaní dohodnú. Ak nedôjde k dohode o prevzatí diela, v zápise sa uvedú stanoviská zmluvných strán a zdôvodnenie neprevzatia diela.
  2. Súčasne s odovzdaním diela odovzdá Zhotoviteľ Objednávateľovi:
* osvedčenie o vykonaných skúškach použitých materiálov a zmesí,
* certifikáty, atesty o kvalite od materiálových súčastí použitých na diele,
* zmluvné zabezpečenie resp. povolenie na prevádzkovanie zariadenia na  zneškodňovanie odpadov v zmysle zákona o odpadoch.

V opačnom prípade má dielo vady brániace riadnemu užívaniu diela.

* 1. Zhotoviteľ je povinný zariadenie staveniska pri odovzdaní diela vypratať.
  2. Dielo má vady, ak

1. nie je dodané v požadovanej kvalite, alebo vykonanie diela nezodpovedá predmetu dohodnutému v tejto Zmluve,
2. vykazuje nedorobky, t. j. nie je vykonané v celom požadovanom rozsahu,
3. sú vady a nedostatky v predložených dokladoch, alebo
4. má právne vady podľa § 559 Obchodného zákonníka.
   1. Ak pri preberaní diela Objednávateľ zistí, že dielo má vady brániace riadnemu užívaniu, dielo neprevezme a spíše so Zhotoviteľom zápis o zistených vadách, spôsobe a termíne   
      ich odstránenia. Zhotoviteľ má povinnosť odovzdať dielo po odstránení týchto vád. Po dobu odstraňovania vád zistených pri odovzdávaní diela je Zhotoviteľ v omeškaní s plnením predmetu zmluvy.
   2. Dielo sa považuje za Zhotoviteľom odovzdané a Objednávateľom prevzaté dňom podpísania preberacieho protokolu zmluvnými stranami v deň ukončenia preberacieho konania, pričom dňom podpísania preberacieho protokolu prechádza zo Zhotoviteľa na Objednávateľa vlastnícke právo k dielu a nebezpečenstvo škody na diele.
   3. Zmluvné strany sa dohodli, že odovzdanie a prevzatie ukončených prác,   
      sa uskutoční najneskôr do piatich pracovných dní od ich ukončenia.

**Článok IX.**

**Záručná doba – zodpovednosť za vady**

* 1. Zhotoviteľ zodpovedá za to, že predmet tejto Zmluvy je vykonaný podľa podmienok dojednaných v Zmluve a že počas záručnej doby bude mať vlastnosti dohodnuté v tejto Zmluve. Zhotoviteľ zodpovedá za škody spôsobené tretím osobám, ktoré vznikli v súvislosti s činnosťou Zhotoviteľa pri vykonávaní diela.
  2. Zhotoviteľ zodpovedá za vady, ktoré dielo alebo jeho časť má v čase jeho odovzdania a prevzatia Objednávateľom. Za vady, ktoré vznikli po odovzdaní a prevzatí diela alebo jeho časti zodpovedá Zhotoviteľ iba vtedy, ak boli spôsobené porušením jeho povinnosti.
  3. Záruka sa nevzťahuje na prípady násilného poškodenia diela, resp. poškodenia živelnou pohromou.
  4. Záručná doba začína plynúť odo dňa protokolárneho odovzdania a prevzatia diela Objednávateľom. Dielo bude počas záručnej doby spôsobilé na zmluvný účel a zachová   
     si dohodnuté vlastnosti.
  5. Zhotoviteľ poskytuje Objednávateľovi na zhotovené dielo záruku 36 mesiacov.
  6. Zmluvné strany sa dohodli pre prípad vady diela, že počas záručnej doby má Objednávateľ právo požadovať a Zhotoviteľ povinnosť bezodplatne odstrániť vady diela.
  7. Zhotoviteľ sa zaväzuje odstrániť prípadné vady diela do 7 dní odo dňa doručenia písomného uplatnenia oprávnenej písomnej reklamácie Objednávateľa, prípadne vady odstrániť v čo najkratšom technicky možnom čase, nepresahujúcom vyššie uvedenú lehotu 7 dní.
  8. Ak sa ukáže, že vada diela počas záručnej doby je neodstrániteľná do 7 dní od uplatnenia oprávnenej písomnej reklamácie, zaväzuje sa Zhotoviteľ dodať do 30 dní od zistenia tejto skutočnosti za vadnú časť diela náhradné bezvadné plnenie.
  9. Objednávateľ sa zaväzuje, že prípadnú reklamáciu vady diela uplatní bezodkladne po jej zistení, písomnou formou, do rúk oprávneného zástupcu Zhotoviteľa podľa článku I. tejto Zmluvy.
  10. Ak Zhotoviteľ napriek písomnej výzve Objednávateľa neposkytne riadne vykonávanie diela podľa článku III. a článku IV. tejto Zmluvy, alebo neodstráni vadu diela v súlade s termínmi dojednanými ods. 9.7. a 9.8. článku IX. Zmluvy, Objednávateľ je oprávnený na náklady Zhotoviteľa zabezpečiť si náhradné plnenie. Zhotoviteľ je povinný uhradiť náklady Objednávateľa a na úhradu nákladov Zhotoviteľom, podľa tohto odseku sa primerane použijú ustanovenia článku VI. Zmluvy. Právo Objednávateľa uplatnenia si sankcií podľa tejto Zmluvy týmto nie je dotknuté.

**Článok X.**

**Sankcie**

* 1. Ak Zhotoviteľ nenastúpi na zhotovenie diela v termíne podľa ods. 5.1.1. článok V.  Zmluvy, je povinný zaplatiť Objednávateľovi diela zmluvnú pokutu vo výške 1% z ceny diela za každý deň omeškania.
  2. Ak Zhotoviteľ neodovzdá objednané dielo riadne vykonané podľa ods. 5.1.2. článok III. Zmluvy, je povinný zaplatiť Objednávateľovi zmluvnú pokutu vo výške 1% z ceny diela za každý deň omeškania s odovzdaním diela.
  3. Objednávateľ sa zaväzuje zaplatiť úroky z omeškania za oneskorenú úhradu riadne vystavenej a doručenej faktúry vo výške 0,05 % z fakturovanej ceny za každý deň omeškania.
  4. Ak Zhotoviteľ neodstráni vady v termíne podľa článku IX. ods. 9.7. a 9.8. Zmluvy, je povinný zaplatiť Objednávateľovi diela zmluvnú pokutu vo výške 1% z ceny diela za každý deň omeškania.
  5. Zmluvná pokuta je splatná najneskôr 7 dní od doručenia penalizačnej faktúry Zhotoviteľovi.
  6. Objednávateľ je oprávnený požadovať aj náhradu škody spôsobenú porušením povinností, na ktorú sa vzťahuje zmluvná pokuta, a to aj vo výške presahujúcej dojednanú zmluvnú pokutu.
  7. Zhotoviteľ je povinný plniť ktorúkoľvek povinnosť, ktorej splnenie bolo zabezpečené zmluvnou pokutou, a to aj po zaplatení zmluvnej pokuty Objednávateľovi, okrem prípadu uplatnenia postupu podľa článku IX. ods. 9.10 Zmluvy Objednávateľom.

**Článok XI.**

**Zánik zmluvy, odstúpenie od zmluvy**

* 1. V prípade zániku Zmluvy (riadne vykonanie diela, odstúpenie od Zmluvy, zrušenie Zmluvy dohodou a podobne ) Zhotoviteľ bezodkladne, najneskôr však do 2 pracovných dní opustí stavenisko.
  2. Zhotoviteľ nesmie z vlastného podnetu zastaviť práce na diele alebo opustiť stavenisko,   
     v opačnom prípade Zhotoviteľ zodpovedá za škodu spôsobenú nevykonaním diela, pričom sa toto považuje za podstatné porušenie Zmluvy.
  3. Objednávateľ môže odstúpiť od Zmluvy, ak nastane niektorý z týchto prípadov, ktoré   
     sú podstatným porušením Zmluvy zo strany Zhotoviteľa:

a) prekročenie termínov zhotovenia diela uvedených v článku V. ods. 5.1.2. tejto Zmluvy o 30 kalendárnych dní,

b) z dôvodu opustenia staveniska Zhotoviteľom v rozpore s touto Zmluvou na minimálne 5 pracovných dní,

c) nenastúpenie Zhotoviteľa na zhotovenie diela v termíne podľa článku V. ods. 5.1. Zmluvy,

d) nezhotovenie diela Zhotoviteľom v termíne podľa článku V. ods. 5.1.2 Zmluvy,

h) ak Zhotoviteľ nedodržiava kvalitu poskytovaných službieb/prác podľa platných technických noriem, všeobecne záväzných právnych predpisov a podľa podmienok určených touto Zmluvou, v rozpore s právnymi predpismi a touto Zmluvou.

* 1. Zhotoviteľ môže odstúpiť od Zmluvy, ak nastane niektorý z týchto prípadov, ktoré sú podstatným porušením Zmluvy zo strany Objednávateľa:

a) ak Objednávateľ bude meškať s poskytnutím spolupôsobenia podľa tejto Zmluvy dlhšie ako 10 dní.

* 1. Odstúpenie od Zmluvy oznámi odstupujúca strana druhej strane písomne – doporučeným listom do vlastných rúk. Účinky odstúpenia od Zmluvy nastávajú dňom doručenia oznámenia o odstúpení druhej strane.

11.6 V prípade prerušenia alebo pozastavenia prác z dôvodov na strane Objednávateľa,   
je Zhotoviteľ oprávnený požadovať predĺženie termínu ukončenia diela o dobu ich prerušenia alebo pozastavenia.

**Článok XII.**

**Ukončenie zmluvy**

* 1. Túto zmluvu je možné ukončiť dohodou zmluvných strán.
  2. K ukončeniu zmluvy dochádza aj:

1. realizáciou diela v objeme podľa článku VI. ods. 6.2 – a to aj pred uplynutím doby,   
   na ktorú bola táto Zmluva uzatvorená.

**Článok XIII.**

**Záverečné ustanovenia**

13.1. Zmluvu možno zmeniť alebo doplniť len formou písomných vzostupne číslovaných dodatkov, a to po predchádzajúcej dohode zmluvných strán. Uvedené zmeny musia byť v súlade so zákonom č. 343/2015 Z. z. zákon o verejnom obstarávaní a o zmene a doplnení niektorých zákonov § 18 uvedeného zákona a s touto Zmluvou.

* 1. Práva a povinnosti zmluvných strán neupravené v tejto Zmluve sa budú riadiť príslušnými   
     ustanoveniami zákona č. 513/1991 Zb. Obchodného zákonníka v platnom znení a ostatnými právnymi predpismi slovenského právneho poriadku.
  2. Zmluva nadobudne platnosť dňom jej podpísania oprávnenými zástupcami oboch   
     zmluvných strán. Zmluva nadobudne účinnosť dňom nasledujúcim po dni jej zverejnenia   
     v zmysle § 47a zákona č. 40/1964 Zb. Občianskeho zákonníka v znení neskorších predpisov.
  3. Táto Zmluva je vyhotovená v piatich rovnopisoch, z ktorých Objednávateľ obdrží tri (3)   
     vyhotovenia a zhotoviteľ dve (2)vyhotovenia.
  4. Oprávnení zástupcovia zmluvných strán po prečítaní zmluvy prehlasujú, že jej textu   
     rozumejú a na dôkaz ich súhlasu s jej obsahom a znením pripájajú svoje podpisy.
  5. Neoddeliteľnou súčasťou tejto zmluvy je:

Príloha č. 1 Položkový rozpočet

V Hviezdoslavove, dňa ............................. V ............................ dňa .......................

................................................. .............................................................

za objednávateľa: za zhotoviteľa

Marek Lackovič,starosta

Príloha č. 1 k Zmluve o dielo č. ..../2020

Položkovitý rozpočet

(vyplní uchádzač)